Gennem de seneste 6 år har Finansministeriet systematisk fejlvurderet den økonomiske udvikling. Men Finansministeriets økonomer står ikke alene med deres fejlskøn, de deler dem med ’vismændene’, Nationalbanken og de fleste såkaldt uafhængige økonomer. Det har således med få undtagelser været en tilbagevendende retorik i forbindelse med fremlæggelsen af finanslovsforslaget i august måned sidste år, at ’opsvinget kommer til næste år!’.

Når så bnp-tallene efterfølgende viste, at dansk økonomi var forblevet i krybesporet, blev vækstskønnet gradvis nedskrevet og søgt bortforklaret bl.a. med henvisning til, at de andre økonommiljøer også har nedjusteret deres skøn. Men det, der nok må undre mest, er, at Finansministeriet med helt overvejende sandsynlighed til august atter en gang ved fremlæggelsen af finansloven vil konkludere, at ’til næste år kommer opsvinget’, så derfor bør der føres en forsigtig finanspolitik osv., osv., osv.

Sådan har det i hvert fald stået på år efter år siden 2010 uden noget tilløb til selvkritik. Jeg vælger her bevidst at se bort fra kriseårene 2008/09, hvor vækstskønnene var helt ved siden af. Men selv i de efterfølgende mere normale år har regeringens økonomer vurderet, at væksten i bnp i det kommende år ville ligge lige i underkanten af 2 pct. og derigennem advaret mod en for lempelig finanspolitik; for ’opsvinget kommer af sig selv til næste år’. Hvis økonomerne havde haft ret i deres vækstskøn for ’næste år’, ville dansk økonomi være vokset med mere end 10 pct. fra 2010 og frem til i dag. Men nej, den realiserede vækst blev kun en tredjedel – og vi har endda haft to år med minusvækst.